Landets to største fagforbund måtte i 2012 sige farvel til medlemmer i tusindvis. 3F mistede godt 20.000 medlemmer, mens HK sagde farvel til omkring 10.000 medlemmer. Det skriver Politiken mandag.

Alene for HK betyder det en nedgang i kontingentbetaling på omkring 20 millioner kroner, mens 3F endnu ikke har gjort regnskabet op.

Alvorlig udvikling

- Uanset hvordan tallene bliver gjort op, er det en alvorlig udvikling, siger forbundsformand Poul Erik Skov Christensen, 3F, til Politiken.

Arbejdsmarkedsforsker Christian Lyhne Ibsen fra Københavns Universitet mener, at faldet i medlemstallet kan betyde, at fagforeningerne mister magt og legitimitet både på den enkelte arbejdsplads og i forhold til politikerne på Christiansborg.

- Strejkemusklen mister sin styrke, hvis det kun er et fåtal, der er villige til at strejke, siger han til Politiken.